Localnicii din Brăila povestesc îngroziți incidentul cu drona militară căzută lângă oraș: "Un huruit și pe urmă buuuuum!"
Este alertă în Brăila, după ce o dronă militară s-ar fi prăbușit, joi seară, pe un câmp, la câțiva kilometri de oraș.
Poliția și Jandarmeria au blocat drumurile de acces, iar un elicopter militar a adus o echipă de investigație. Căutările se concentrează pe un teren agricol din Insula Mare a Brăilei. Localnicii spun că resturile dronei ar fi fost găsite lângă o fermă.
Pe rețelele sociale, utilizatorii au început să posteze imagini care prezintă un obiect zburător, asemănător cu o dronă, care zboară deasupra unui cartier din Brăila.
Dacă se va confirma că vorbim despre un obiect militar zburător, acesta ar fi evenimentul cu cea mai mare pătrundere pe teritoriul României, având în vedere că resturile posibilei drone au căzut chiar lângă orașul Brăila.
Până în acest moment, autoritățile nu au furnizat detalii despre proveniența sau scopul dronei, precum și despre eventualele consecințe ale căderii sale.
Localnic: Bănuiesc că a fost lovită de ceva și a pierdut direcția.
Reporter: Să fi fost interceptată?
Localnic: Nu știu. Poate să fi fost interceptată de români sau de ucraineni. Nu se știe de unde a venit. Poți să te trezești cu orice, de oriunde.
Locul unde a căzut posibila dronă se află în Insula Mare a Brăilei, la 8 kilometri de oraș și la peste 20 de granița cu Ucraina. Locanicii sunt speriați și spun că niciodată nu s-a mai întâmplat ca un astfel de obiect să pătrundă atât de adânc, după cele câteva incidente care au avut loc, la Dunăre, de la începutul războiului din Ucraina.
Bărbat: Ce să auzim... Un vuiet, un haos
Reporter: Cum făcea?
Bărbat: Un huruit și pe urmă buuuuum!
Reacția MApN
Reporter: Cum vă explicați ca a ajuns până aici?
Femeie: Smârdanul e aici, Tulcea e în partea aia, Macinul și probabil că de acolo a venit la noi. Că e de la ucraineni.
Într-un comunicat, Ministerul Apărării precizează doar că au fost identificate fragmente care par a proveni de la un dispozitiv aerian, posibil o dronă, pe un teren agricol din Insula Mare a Brăilei.
Col. Corneliu Pavel, șef Serviciu Informare Publică MApN: "Ministerul Aprării Naționale Ministerul Apărării Naționale, împreună cu structuri specializate din cadrul Sistemului național de apărare, ordine publică și siguranță națională, desfășoară în prezent cercetarea incidentului".
Până acum, Tulcea era singurul judeţ din România pe raza căruia au fost descoperite, anul trecut, fragmente de drone folosite de Rusia în atacarea porturilor ucrainene de la Dunăre.